Sharifah Farah Adriana

Sharifah Farah Adriana binti Tuanku Syed Faizuddin Putra Jamalullail (diputerakan pada  di Hospital Zolikerberg, Zurich, Switzerland) merupakan anakanda kedua dan puteri bongsu kepada Raja Muda Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Lailatul Shahreen Akashah Khalil.

Pendidikan
Yang Amat Mulia mendapat pendidikan awal di The International School of Penang (Uplands), Pulau Pinang pada tahun 2008 sehingga 2011 dan di Sekolah Rendah Kebangsaan Seri Indera, Perlis pada tahun 2011 sehingga 2013 serta mendapat keputusan cemerlang 5A dalam Ujian Penilaian Sekolah Rendah (UPSR). Beliau juga merupakan bekas pelajar Sekolah Menengah Kebangsaan Derma, Kangar, Perlis pada tahun 2014 hingga 2015 seterusnya di Prince of Wales Island International School (POWISS), Pulau Pinang pada tahun 2015 sehingga 2017.

Yang Amat Mulia kemudian menyambung pengajian di peringkat Asasi Perniagaan di RMIT University Melbourne, Australia pada tahun 2017 sehingga 2018. Beliau kemudian menyambung pengajian dalam jurusan Ijazah Sarjana Muda Pengurusan Perniagaan di RMIT University Kampus Melbourne pada tahun 2018 dan berjaya menamatkan pengajian sarjana mudanya pada 13 Julai 2021.

Beliau seterusnya menyambung pengajian di peringkat Sarjana (Master) dari tahun 2021 sehingga 2022 dan seterusnya berjaya menamatkan pengajian Ijazah Sarjana Perniagaan Antarabangsa di Universiti Monash kampus Bandar Sunway, Selangor.

Kehidupan peribadi
Yang Amat Mulia meminati pelbagai jenis sukan dan pernah mewakili sekolah dalam bola sepak, bola jaring, olahraga, bola baling dan bola tampar selain pernah menyertai Persatuan Karate Budokan. 

Beliau juga pernah menganjurkan pertandingan bola sepak Piala Sharifah Farah Adriana edisi pertama pada 11 Mac 2017 dan edisi kedua pada 2 Julai 2017. Yang Amat Mulia pernah menghadiri Majlis Pelancaran Jersi pasukan bola sepak Perlis Northern Lions yang berlangsung di Putra Regency Hotel, Kangar pada 25 Januari 2019.

Yang Amat Mulia turut menggemari muzik, aktiviti riadah dan lasak, menonton filem, menyanyi serta pernah menjalankan perniagaan food truck ‘Keria Gula Melaka’ di Kangar, Perlis.

Kerjaya
Yang Amat Mulia merupakan salah seorang daripada Ahli Lembaga Pengarah Akademi Transformasi Asnaf MAIPs (ATAM) dan Penaung Hermission House Extreme Sports Club (HHESC). Beliau juga baru memulakan kerjaya sebagai Ketua Komunikasi di sebuah syarikat penjualan alat-alat sukan dari luar negara pada 15 Mac 2023.

Yang Amat Mulia pernah mengikuti beberapa kursus termasuk ‘Disaster Management Workshop’ oleh International Disaster Response Network (IDRN) Humanitarian International Services Group (HISG) dari Colorado Spring Amerika Syarikat; ’First Aid Courses In Every Government Department’ anjuran Jabatan Kesihatan Negeri Perlis; ‘Bengkel Ke Arah Pembinaan Jati Diri Yang Cemerlang’ oleh Yayasan Tuanku Syed Putra (YTSP) Perlis dan MAIPs serta ‘Komunikasi Efektif Melalui Lakaran – Mempertingkatkan Prestasi Dan Produktiviti Organisasi’.

Terasul dan gelaran

 4 Mac 2001 – kini: Yang Amat Mulia Sharifah Farah Adriana binti Tuanku Syed Faizuddin Putra Jamalullail

Rujukan

Lihat juga
Negeri Perlis

Kategori:Kelahiran 2001
Kategori:Kerabat diraja Perlis
Kategori:Orang hidup